Sådan rammer tidspres og stor arbejdsmængde patienter og ansatte

Patienter ligger hele tiden på gangen.

Maden ender ofte med at blive kold for den sidste patient i rækken, fordi mange indlagte skal have hjælp til spisning.

Patienter tisser jævnligt i bleen - eller tisser slet ikke på grund af væskemangel - uden at de ansatte har opdaget det.

Dagligt bliver der ikke ringet tilbage til pårørende, der har kontaktet afdelingen.

Ansatte hænger IV-drop op hos patienter, men glemmer på grund af tidspresset at sætte det til.

En patient fik ikke noget at spise i fem dage. Patienten blev indlagt onsdag og mandag fik personalet mulighed for at tale om kostregistrering.

Patienter får lungebetændelse på grund af ‘fejlsynkning’, fordi de ansatte ikke har tid til at observere patienterne, mens de spiser.

På grund af smerter i blæren bliver patienter udadreagerende. Personalet har ikke haft tid til at registrere, at patienten skal tisse.

Demente patienter må undvære hjælp. En patient med rollator blev fundet ved den store trappe ‘med risiko for at falde ned’.

Patienter får ‘smertegennemrbud’ fordi der går meget lang tid mellem medicingivning.

Sygeplejersker fandt en glemt sprøjte med medicin liggende på en stue. Sprøjten skulle formentlig have været givet som smertestillende i løbet af aften- eller nattevagt.

Patienter har massive belægninger og skorper i gane og munde, fordi der ikke er tid til mundhygiejne.

De allersvageste patienter bliver prioriteret sidst, da de ikke gør opmærksom på sig selv.

Sygeplejersker har aftenvagter, hvor de går eller står otte timer i træk.

Ansatte glemmer at gå på toilettet på grund af travlhed.

Aften- og dagvagter arbejder i gennemsnit en time over dagligt.

‘Medicinfejl’ opstår et par gange om måneden på grund af tidspres. Under Arbejdstilsynets besøg blev sygeplejersken, der skulle blande medicin til patienter, afbrudt otte gange. Fem gange måtte hun helt forlade medicinrummet.

Personalet har ondt i maven, søvnproblemer og en enkelt rystede af stress og var ved at besvime. Ansatte fortæller, at de græder på arbejdet.

Det er svært at finde kvalificerede vikarer. Hyrede vikarer møder ikke op.

Det sker månedligt, at ansatte må tage en dobbeltvagt, eksempelvis fra klokken 7-21.

Kilde: Arbejdstilsynets rapport med begrundelser for påbud på to sengeafsnit på Holbæk Sygehus.